חוק התקשורת (בזק ושידורים) (תיקון מס' 67), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2689, עמ' 158, 2018-02-08T00:00:00+02:00
החוק התקבל בקריאה השנייה והשלישית ביום כ"ב בשבט התשע"ח (7 בפברואר 2018) (להלן – התיקון), והוא מתקן את חוק התקשורת (בזק ושידורים), התשמ"ב–1982 (להלן – חוק התקשורת).
התיקון עוסק בערוץ הייעודי בשפה הערבית, שקיבל את רישיונו מהמועצה לשידורי כבלים ולשידורי לוויין בהתאם לחוק התקשורת, כיתר הערוצים הייעודיים. חוק התקשורת, כנוסחו טרם התיקון, קבע הוראות ייחודיות לעניין הערוץ הייעודי בשפה הערבית, ולפיהן בתום שנתיים מהמועד בו החל הערוץ בשפה הערבית לשדר במתכונת של שידור לווייני הפתוח לכלל הציבור, יראו אותו כאילו קיבל רישיון לשידורי טלוויזיה לפי חוק הרשות השניה, ובהתאם לכך סמכויות האסדרה לעניינו יעברו מהמועצה לשידורי כבלים ולשידורי לוויין אל הרשות השנייה לטלוויזיה ורדיו. בנוסף הקנה החוק סמכות לשר התקשורת, באישור ועדת הכלכלה של הכנסת, לדחות את המועד האמור, ובהתאם לכך נדחה המועד בשנתיים עד ל-8 בפברואר 2018.
בימים אלה מתקיימים דיונים בהצעת חוק הרשות השנייה לטלוויזיה ורדיו (תיקון מס' 44) (אסדרת רישיונות לשידורי טלוויזיה), התשע"ח-2018, הכוללת בין היתר הוראות לעניין אסדרת הערוצים הייעודיים, וביניהם גם הערוץ בשפה הערבית, וקובעת כי כל הערוצים שהיו ערוצים ייעודיים יפעלו כערוצים מסחריים בהתאם לחוק הרשות השנייה לטלוויזיה ורדיו, תש"ן-1990, ובפיקוח מועצת הרשות. מכיוון שהליכי החקיקה של הצעת החוק בעניין אסדרת הערוצים הייעודיים מצויים בשלבים מתקדמים, וכדי להבטיח שהעברת כלל הערוצים הייעודיים לרשות השנייה לטלוויזיה ורדיו תעשה ביחד, באופן מסודר ותוך החלת כללי אסדרה אחידים, התיקון מבטל את ההוראות המחייבות העברה של סמכויות האסדרה לעניין הערוץ הייעודי בשפה הערבית לידי הרשות השנייה לטלוויזיה ורדיו.